ΓΡΑΠΤΗ ΕΡΩΤΗΣΗ E-2758/99

υποβολή: Concepci Ferrer (PPE-DE) προς την Επιτροπή

(18 Ιανουαρίου 2000)

Θέμα: Είσοδος της Κίνας στον ΠΟΕ

Πρόσφατα συνήφθη διμερής συμφωνία μεταξύ Ηνωμένων Πολιτειών και Κίνας σχετικά με τους όρους εισόδου της Κίνας στον ΠΟΕ. Λαμβάνονταςπόψη τις επιπτώσεις που η εν λόγω συμφωνία μπορεί να έχει στους ευρωπαϊκούς τομείς κλωστοϋφαντουργίας και ετοίμου ενδύματος, δεδομένου ότι η Κίνα είναι παγκοσμίως ο πρώτος εξαγωγέας ετοίμου ενδύματος και ο δεύτερος στον τομέα της κλωστοϋφαντουργίας,

Μπορεί η Επιτροπή να εκτιμήσει τις επιπτώσεις της ανωτέρω συμφωνίας στους ευρωπαϊκούς τομείς κλωστοϋφαντουργίας, ετοίμου ενδύματος και δέρματος; Πως σκοπεύει να προσανατολίσει η Επιτροπή τις διμερείς διαπραγματεύσεις μεταξύ της Ευρωπαϊκής Ένωσης και της Κίνας για την είσοδο της τελευταίας στον ΠΟΕ όσον αφορά τους ανωτέρω τομείς;

Απάντηση του κ. Lamy εξ ονόματος της Επιτροπής

(9 Φεβρουαρίου 2000)

Η συμφωνία που επετεύχθη μεταξύ Ηνωμένων Πολιτειών και Κίνας σχετικά με την προσχώρηση της τελευταίας στον Παγκόσμιο Οργανισμό Εμπορίου (ΠΟΕ) αντανακλά τις διμερείς θέσεις των δύο μερών. Οι τελικοί όροι και προϋποθέσεις για τη συμμετοχή της Κίνας θα καθοριστούν από τον ΠΟΕ, ιδίως στο πλαίσιο της ομάδας εργασίας για το πρωτόκολλο προσχώρησης της Κίνας.

Η Επιτροπή ερμηνεύει τη συμφωνία ΗΠΑ/Κίνας, τουλάχιστον όσον αφορά τον κλωστοϋφαντουργικό τομέα και τον τομέα ένδυσης, ως χορήγηση από τις ΗΠΑ στην Κίνα της δυνατότητας να ωφεληθεί η τελευταία από τη συμφωνία του ΠΟΕ για τα κλωστοϋφαντουργικά προϊόντα και τα προϊόντα ένδυσης («ATC») από την ημερομηνία προσχώρησης, με την 1η Ιανουαρίου 2005 ως ημερομηνία ενσωμάτωσης όλων των προϊόντων που καλύπτει η συμφωνία ATC. Επιπλέον η συμφωνία ΗΠΑ/Κίνας προβλέπει ότι για μία περαιτέρω περίοδο τεσσάρων ετών από 1ης Ιανουαρίου 2005 θα ισχύει ειδική διάταξη εξασφάλισης, την οποία θα έχουν στη διάθεσή τους οι ΗΠΑ και τα άλλα μέλη του ΠΟΕ όσον αφορά τις εισαγωγές κλωστοϋφαντουργικών προϊόντων και προϊόντων ένδυσης. Η εν λόγω ρήτρα εξασφάλισης βασίζεται σε μεγάλο βαθμό στις διατάξεις εξασφάλισης της ισχύουσας διμερούς κλωστοϋφαντουργικής συμφωνίας μεταξύ ΗΠΑ και Κίνας.

Γενικά, η Επιτροπή καλωσορίζει τη συμφωνία μεταξύ των ΗΠΑ και της Κίνας ως σημαντικό βήμα ενόψει της προσχώρησης της Κίνας στον ΠΟΕ. Ωστόσο, η συμφωνία εξετάζει την προσχώρηση της Κίνας στον ΠΟΕ και από τη σκοπιά των ΗΠΑ και δεν καλύπτει όλες τις προτεραιότητες της Κοινότητας. Παραμένουν ανοικτά διάφορα θέματα που αφορούν την προσχώρηση της Κίνας στον ΠΟΕ τα οποία θα πρέπει να λυθούν μεταξύ Κίνας και Κοινότητας στο πλαίσιο μελλοντικών διμερών διαπραγματεύσεων.

Η Κίνα αποτελεί τον σημαντικότερο προμηθευτή της Κοινότητας στον κλωστοϋφαντουργικό τομέα και στον τομέα ένδυσης, για τον οποίο ισχύουν ποσοτικοί περιορισμοί, με εισαγωγές από την Κίνα του ύψους των 7 δισεκατ. ετησίως. Η εφαρμογή της συμφωνίας ATC στην Κίνα θα έχει ως αποτέλεσμα την αύξηση του ανταγωνισμού, όχι μόνο για τον κοινοτικό κλάδο παραγωγής, αλλά επίσης και για τους εξαγωγείς κλωστοϋφαντουργικών προϊόντων και προϊόντων ένδυσης στην Κοινότητα, ιδίως στα προϊόντα χαμηλής τιμής. Η Κίνα αποτελεί επίσης τεράστια

εν δυνάμει αγορά για τη βιομηχανία κλωστοϋφαντουργικών προϊόντων και προϊόντων ένδυσης. Οι εξαγωγές της Κοινότητας στην Κίνα ανέρχονται ωστόσο γύρω στα 300 εκατ. ετησίως. Βασικός παράγοντας της εν λόγω χαμηλής επίδοσης είναι ο κλειστός χαρακτήρας της κινέζικης αγοράς. Συνεπώς, η προσέγγιση της Κοινότητας στον τομέα θα πρέπει κυρίως να εξασφαλίσει ότι η προσχώρηση της Κίνας στον ΠΟΕ θα έχει ισόρροπα αποτελέσματα, ιδίως με την ουσιαστική αύξηση της πρόσβασης των κοινοτικών εξαγωγών του τομέα στην κινέζικη αγορά.